钦定古今图书集成/明伦汇编/人事典/第100卷
## 钦定古今图书集成/明伦汇编/人事典/第100卷

| 钦定古今图书集成 明伦汇编 第一百卷 |

| |

钦定古今图书集成明伦汇编人事典

第一百卷目录

投胎部纪事

投胎部杂录

人事典第一百卷

《商芸小说》：张衡死月，蔡邕母始怀孕。此二人才貌甚
相类，时人云：邕是衡之后身。司徒王允数与邕会议，
允词常屈，由是衔邕。及允诛董卓，并收邕，众人争之
不能得。太尉马日䃅谓允曰：“‘伯喈忠直，素有孝行，且
旷世逸才，多识汉事，当定十志。今子杀之，海内失望
矣’。允曰：‘无蔡邕，独当无十志，何损’？”遂杀之。

《晋书羊祜传》：祜年五岁时，令乳母取所弄金环。乳母
曰：“汝先无此物。”祜即诣邻人李氏东垣桑树中探得
之。主人惊曰：“此吾亡儿所失物也，云何持去？”乳母具
言之，李氏悲惋，时人异之，谓李氏子则祜之前身也。
《鲍靓传》：靓字太元，东海人也。年五岁，语父母云：本是
曲阳李家儿。九岁堕井死，其父母寻访得李氏，推问
皆符验。

《冥祥记》：向靖字奉仁，河内人也。在吴兴郡有一女，数
岁而亡。女始病时，弄小刀子，母夺取不与，伤母手。丧
后一年，母又产一女，女年四岁，谓母曰：“前时刀子何
在”，母曰：“无也。”女曰：“昔争刀子，故伤母手，云何无耶？”母
甚惊怪，具以告靖。靖曰：“先刀子犹在不？”母曰：“痛念前
女，故不录之。”靖曰：“可更取数个刀子，合置一处，令女”
自识。女见大喜，即取先者。

王练，字元明，琅琊人也，宋侍中。父珉，字季琰，晋中书
令。相识有一胡沙门，每瞻珉风采，甚敬悦之，辄语同
学云：“若我后生得为此人作子，于近愿亦足矣。”珉闻
而戏之曰：“法师才行，正可为弟子耳。”顷之，沙门病亡。
亡后岁馀而练生焉。始能言，便解《外国语》，及绝国奇
珍，铜器珠贝，生所不见，未闻其名，即而名之，识其产
出。又自然亲爱诸胡，过于汉人，咸谓沙门。审其先身，
故珉字之曰阿练，遂为大名云。
《幽怪录》：梁顾㹅始为县吏，日苦其罪。一夕遇二人，自
称王粲、徐干，且谓㹅曰：“公乃刘稹后身。”因诵其昔为
之文，㹅乃顿悟前事，得其遗文数篇，投于令，令待之
甚厚。时谓死刘稹犹庇得生顾。《㹅
冥杂录》：隋开皇中，魏州刺史博陵崔彦武，因行部至
一邑，愕然惊喜，谓从者曰：“吾昔常在此邑中为妇人，
今知家处。”因乘马入修巷，屈曲至一家，命叩门，主人
公年老，走出拜谒。彦武入家，先升其堂，视东壁上去
地六七尺，有高隆处。客谓主人曰：“吾昔所读《法华经》
并金钗五只，藏此壁中，高处是也。其经第七卷尾后，
纸火烧，失文字。吾今每诵此经，至第七卷尾，恒忘失，
不能记得。”因令左右凿壁，果得经函，开第七卷尾及
金钗，并如其言。主人涕泣曰：“己妻存日常诵此经，钗
亦是其处。”彦武指庭前槐树：“吾欲产时，自解发置此
树空中。试令人探树中，果得发。”于是主人悲喜。彦武
留衣物，厚给主人而去。

《法苑珠林》：相州滏阳县智力寺僧元高，俗姓赵氏，其
兄子先身于同村马家为儿，至贞观末死。临死之际，
顾谓母曰：“儿于赵宗家有宿因缘，死后当与宗为孙。”
宗即与其同村也。其母弗信，乃以黑点儿右肘。赵家
妻又梦此儿来云：“当与娘为息。”因而有娠。梦中所见，
宛然马家之子。产讫，验其黑子，还在旧处。及儿年三
岁，无人导引。乃自向马家云。“此是儿旧舍。”

《广异记》：世传太华公主者，高宗王皇后，后身虽为武
妃所生，而未尝欢颜，见妃辄嗔，年数岁，忽求念珠，左
右问何得此物，恒言有，但诸人不知，始皇后虽恶终，
然其所居之殿及平素玩弄俱在，后保母抱公主从
殿所过，因回指云：“我珠在殿宝帐东北角。”使人求之，
果得焉。

《广异记》：开元初，岐王范以无子，求叶道士净能为奏
天曹，闻天曹报答云：“范业无子。”净能又牒天曹为范
求子。天曹令二人取敬爱寺僧为岐王子。鬼误至善
慧寺大德房，大德云：“此故应误，我修兜率天业，不当
为贵人作子，当敬爱寺僧某乙耳。”鬼遂不见，竟以此
亡。经一年，岐王生子，年六七岁，恒求敬爱寺礼拜。王
亦知其事，任意游历，至本院，若有素。及年十馀，竟不
行善，唯好持弹，弹寺院诸鸽殆尽耳。

《酉阳杂俎》：邢和璞居终南，好道者多卜筑依之，崔曙
年少亦随焉，伐薪汲泉，皆是名士。邢尝谓其徒曰：“三
五日有一异客，君等可为予办一味也。”数日备诸水
陆，遂张筵于一亭，戒无妄窥，众皆闭户不敢謦欬。邢
下山延一客，绯衣宽博，横执象笏，鼓髯大笑，与邢剧谈，多非人间事故也。崔曙不耐，因走而过庭，客熟视，
顾邢曰：“此非泰山老师乎？”邢应曰：“是。”客复曰：“更转则
失之千里，可惜！”及暮而去。邢命崔曙谓曰：“向客，上帝
戏臣也，言《泰山老师》，君颇记无？”崔垂泣言：“某实泰山
老师后身，不复忆，幼常听先人言之。”

《冷斋夜话》：《东坡集》中有《观宋复古画序》一首曰：“旧说，
房琯开元中宰卢氏，与道士邢和璞过夏口村，入废
佛寺，坐古松下。和璞使人凿地，得瓮中所藏娄师德
与永禅师画，笑谓琯曰：‘颇忆此耶’？因怅然悟前生之
为永禅师也。故人柳子玉宝此画，盖唐本，宋复古所
临者。”

《甘泽谣》。圆观者，大历末雒阳惠林寺僧。能事田园，冨
有粟帛，梵学之外，音律大通。时人以冨僧为名，而莫
知所自也。李谏议源，公卿之子，当天宝之际，以游宴
饮酒为务。父憕居守，陷于贼中，乃脱粟布衣，止于惠
林寺，悉将家业为寺公财。寺人日给一器食，一杯饮
而已，不置仆使，断其闻知。唯与圆观为忘形交，促膝
静话，自旦及昏。时人以清浊不伦，颇生讥诮，如此三
十年。二公一旦约游蜀州，抵青城、峨眉，同访道求药。
圆观欲游长安，出斜谷，李公欲上荆州、三峡，争此两
途，半年未决。李公曰：“吾已绝世事，岂取途两京？”圆观
曰：“行固不由人，请从三峡而去。”遂自荆江上峡。行次
南浦，维舟山下，见妇女数人，锦裆负罂而汲。圆观望
见泣下曰：“某不欲至此，恐见其妇人也。”李公惊问曰：
“自上峡来，此徒不少，何独恐此妇人？”圆观曰：“其中孕
妇姓王者，是某托身之所，逾三载尚未娩怀，以某未
来之故也。今既见矣，即命有所归，释氏所谓循环”也。
谓公曰：“请假以符咒，遣其速生，少驻行舟，葬某山下。
浴儿三日，公当访临。若相顾一笑，即某认公也。”更后
十二年，中秋月夜，杭州天竺寺外与公相见之期，李
公遂悔此行，为之一恸，遂召妇人，告以方书，其妇人
喜跃还家。顷之，亲族毕至，以枯鱼献于水滨。李公往，
为授朱字符，圆观具汤沐，新其衣装。是夕圆观亡而
孕妇产矣。李公三日往观，亲儿襁褓。就明果致一笑。
李公泣下，具告于王。王乃多出家财葬圆观。明日李
公回棹，言归惠林，询问观家，方知有理。命后十二年
秋八月，直诣馀杭，赴其所约。时天竺寺山雨初晴，月
色满川，无处寻访，忽闻葛洪川畔有牧竖歌《竹枝词》
者，乘牛叩角，双髻短衣，俄至寺前，乃观也。李公就谒
曰：“观公健否？”却问李公曰：“真信士，与公殊途，慎勿相
近。俗缘未尽，但愿勤修不堕。”即遂相见。李公以无由
叙话，望之潸然。圆观又唱《竹枝》，步步前去，山长水远，
尚闻歌声，词切韵高，莫知所谓。初到寺前，歌曰：“三生
石上旧精魂，赏月吟风不要论。惭愧情人远相访，此
身虽异性常存。”寺前又歌曰：“身前身后事茫茫，欲话
因缘恐断肠。吴越山川游已遍，却回烟棹上瞿塘。”《后
三年，李公拜谏议大夫》，一年亡。

《桂苑丛谈》：郑代肃宗时为润州刺史，兄侃嫂张氏女，
年十六，名采娘，淑慎有仪。七夕夜陈香筵祈于织女。
是夕梦云舆羽盖蔽空，驻车命采娘曰：“吾织女，汝祈
何福？”曰：“愿工巧耳。”乃遗一金针，长寸馀，缀于纸上，置
裙带中，令三日勿语，汝当奇巧，不尔化成男子。经二
日，以告其母，母异而视之，则空纸矣。其针迹犹在，张
数女皆卒，采娘亦病。其母忽有娠，乃恨言曰：“男女五
人皆卒怀何为？”将复服药以损之。药至将服，采娘昏
奄之内，忽称杀人。母惊而问之曰：“某之身终当为男
子，母之所怀是也。闻药至情急，是以呼之。”母异之，乃
不服药。采娘寻卒。既葬，母悲念，乃收常所戏之物而
匿之。未逾月，遂生一男。人有动所匿之物，儿即啼哭。
张氏哭女孩儿亦啼，哭罢即止。及能言，常收戏弄之
物，乃采娘后身也。因名曰“叔子。”后位至柱史。

《纂异记》：“齐君房者，家于吴，自幼苦贫，虽勤于学而寡
记性，及壮有篇咏，亦不甚清新，常为冻馁所驱役，役
于吴楚间，以四五六七言干谒，多不遇侯伯礼接，虽
时所获，未尝积一金，贮布袋，脱满一金则必病，罄而
复愈。元和初，游钱塘，时属凶年，箕敛投人，十不遇一，
乃求朝餐于天竺，至孤山寺西，馁甚，不能前去，因临”
流零涕，悲吟数声。俄尔有胡僧自西而来，亦临流而
坐，顾君房笑曰：“法师谙秀才旅游滋味否？”君房曰：“旅
游滋味即足矣，法师之呼一何谬哉！”僧曰：“子不忆讲
《法华经》于洛中同德寺乎？”君房曰：“某生四十五矣，盘
桓吴楚间，未尝涉京江，又何有洛中之说乎？”僧曰：“子
应为饥火所恼，不暇忆前事也。”乃探钵囊出一枣，大
如拳，曰：“此吾国所产，食之知过去未来事，岂止于前
生尔。”君房馁甚，遂请食之。食讫甚渴，掬泉水饮之，忽
欠伸枕石而寝，顷刻乃寤。因思讲《法华》于同德寺，如
昨日焉。因泣涕礼僧曰：“震和尚安在？”曰：“专精未至，再
为蜀僧，今则断攀缘矣。”“神上人安在？”曰：“前愿未满，又
闻为法师矣。”“悟法师焉在？”曰：“岂不忆香山寺石像前
戏发大愿，若不证无上菩提，必愿为赳赳贵臣。昨闻
已得大将军，当时云水五人，唯吾得解脱，独尔为冻馁之士耳。”君房泣曰：“某四十馀年日一餐，三十馀年
拥一褐。浮俗之事，决断根源，何期福不圆修，困于令
日。”僧曰：“过由师子座上广说异端，使学空之人，心生
疑惑。戒珠曾𡙇，禅味曾膻，声浑响清，终不可致。质伛
影曲，报应宜然。”君房曰：“为之奈何？”僧曰：“今日之事，吾
无计矣。他生之事，庶有警于吾子焉。”乃探钵囊中出
一镜，背面皆莹彻。谓君房曰：“要知贵贱之分，修短之
限，佛法兴替，吾道盛衰，宜一览焉。”君房览镜久之，谢
曰：“报应之事，荣枯之理，谨知之矣。”僧收镜入囊，遂挈
之而去。行十馀步，旋失所在。是夕，君房至灵隐寺，乃
剪发具戒，法名镜空。太和元年，李玫习业在龙门天
竺寺，镜空自香山敬善寺访之，遂闻斯说，因语玫曰：
“我生五十有七矣，僧腊方十二，持钵乞食，尚九年。在
舍世之日，佛法其衰乎？”诘之，默然无答。乃请笔砚，题
数行于经藏北垣而去，曰：兴，一沙衰恒沙。兔而罝，犬
而拏，牛虎相交亡。角牙宝檀，终不灭其华。

《异闻总录》：“陇西李沈者，其父尝受朱泚恩，贼平伏法，
沈乃逃而得免。既而逢赦，以家产童仆悉施洛北惠
林寺而过生焉。读书弹琴，聊以度日。今荆南相公、清
河崔公群，既第进士，皆执门人礼，即其所与游者，不
待言矣。常与处士李擢为刎颈交。元和十三年秋，擢
因谓沈曰：‘吾有故将适宋，回期未卜，兄能泛舟相送
乎’？”沈闻其去，离思浩然，遂登舟。初约一程，程尽则曰：
“兄之情岂尽于此。”及又行，又言有感，竟不能别，直抵
睢阳。其暮，擢谢舟人而去，与沈坐汴堤月中，徐曰：“承
念诚久，兄识擢何人也？”沈曰：“辩博之士也。”擢曰：“非也，
擢乃冥官，顷为洛州都督，故在洛多时，阴道公事，故
不任昼，乃得与兄同游。今去阴迁阳，托孕于亲，已五
载矣。所以步步邀兄者，意有所托。”沈曰：“何事？”曰：“擢之
此身，艺难为匹，唯虑一舍此身，都醉前业祈兄与醒
之耳。然擢孕五载，寓亲腹中，其家以为不祥，祈神祝
佛之法，竭货而为，擢尚未往，神固何为？兄可往其家，
朱书产字令吞之，擢即生矣，必奉兄绢素。兄得且去，
后擢三岁，宜复来视之。且曰：‘主人孙久不产者，某以
朱字吞之，生儿奇惠，今三载矣，思宿以占之，故复来
也。可取儿抱卧，夜久伺掌人闭户，即抱于静处，呼曰：
‘李擢记我否？儿当啼，啼即掌之。再三问之，擢必微悟。
兄宜与擢言洛中居处及游宴之地，擢当大悟，悟后
此生之业无孑遗矣。此时必醒，速以归擢，乃后荣盛，
兄不可复得从容矣。兄声名藉甚，不久当有大谏之
拜，慎勿赴也。赴当非寿。此郡北二十里有胡村，村前
有车门，即擢亲身之居也’’。”言讫，泣拜而去。迟明，沈策
杖访之，果有胡氏叩门求憩。掌人翁年八十馀，倚杖
延入。既命坐，似有忧色。沈问之，翁曰：“新妇孕五载矣，
计穷术尽，略无少征。”沈因曰：“沈道门留心”，颇善咒术，
不产之由，见之即辨。遽令左右召新妇来，沈诊其臂，
曰：“男也，甚明惠，有非常之才，故不拘常月耳。”于是令
速具产所帷帐床榻毕，沈执笔若祝香，朱书产字令
吞之，入口而男生焉。翁极喜，奉绢三十匹，沈乃受焉。
曰：“此儿不常也，三岁当复来，为君相之。”言讫而去。及
期再往，乃曰：“前所生子，今三岁矣，愿得之一宿，占相
之。”掌人喜而许焉。沈夜伺人静，抱之远处呼曰：“李擢
今识我否？”儿惊啼，沈掌之曰：“李擢何见，我不记耶？”又
掌之，儿愈啼。掌儿问之者三四，儿忽曰：“十六兄果能
来此耶？”沈因与言洛中事，遂大笑，言若平生，曰：“擢一
一悟矣。”乃抱之归宿。及明朝，告其掌人曰：“此儿有重
禄也，乃成家之贵人，宜保持之。”胡氏喜，又赠绢五十
匹，因取别焉。

《云溪友议》：“西州韦相公皋昔游江夏，止于姜使君之
馆。”〈姜辅相公之从兄也〉姜氏孺子曰：荆宝已习二经，虽兄呼于
韦公，而恭事之礼，如父叔也。荆宝有小青衣曰玉萧，
年才十岁，常令祗侍于韦兄玉箫亦勤于应奉。后二
载，姜使君入关求官，而家累不行，韦乃易居头陀寺，
荆宝亦时遣玉箫往彼应奉，玉箫年稍长大，因而有
情。时廉使陈常侍得韦君季父书云：“侄皋久客贵州，
切望发遣归觐。”廉察启缄，遗以舟楫服用。仍恐淹留，
请不相见。泊舟江渚，俾篙工促行，昏暝，拭泪裁书，以
别荆宝。宝顷刻与玉箫俱来，既悲且喜。宝命青衣从
往。韦以旷觐日久，不敢偕行，乃固辞之。遂为言约：少
则五载，多则七年。取玉箫，因留玉指环一枚，并诗一
首遗之。暨五年，既不至，玉箫乃默祷于鹦鹉洲。又逾
二年，洎八年春，玉箫叹曰：“韦家郎君，一别七年，是不
来矣！”遂绝食而殒。姜氏愍其节操，以玉指环著于中
指，而同殡焉。后公镇蜀，到府三日，询鞫狱情，涤其冤
滥，轻重之系，仅三百馀人。其中一辈，五器所拘，偷视
厅事，私语云：“仆射是当时韦兄也。”乃厉声曰：“仆射，仆
射，忆得姜家荆宝否？”公曰：“深忆之。”姜曰：“即某是也。”公
曰：“犯何罪而重羁缧？”答曰：“自辞违之后，寻以明经及
第，再选青城县令。家人误爇廨舍牌库印等。韦公曰：
‘家人之犯，固非己尢’。”便与雪冤，仍归玺绶。乃奏授眉
州牧。敕下未令赴任，遣人坚守，朱绂其荣，留连宾幕时属大军之后，草创事繁，经蓂荚数凋，方问玉箫何
在。姜牧曰：“仆射维”舟之夕，与伊留约七载，是期逾时
不至，乃绝食而殒。因吟《留赠玉环诗》曰：“黄雀衔来已
数春，别时留解赠佳人。长吟不见鱼书至，为遣相思
梦入秦。”韦公闻之，益增凄叹，广修经像，以报夙心。且
想念之怀，无由再会。时有祖山人者，有少翁之术，能
令逝者相亲，但令府君斋戒七日。清夜，玉箫果至，谢
曰：“承仆射写经供佛之力，旬日便当托生。却后十三
年，再为侍妾，以谢鸿恩。”临诀微笑曰：“丈夫薄情，令人
死生隔矣。”后韦以陇右之功，终德宗之代，理蜀不替，
是故年深。累迁中书令同平章事。天下响附，泸僰归
心。因作生日，节镇所贺，皆贡珍奇，独东川卢八座送
一歌姬，未当破瓜之年，亦以“玉箫”为号。观之，真姜氏
之玉箫也。其中指有玉环隐出，不异留别之玉环也。
京兆公曰：“吾乃知存没之分，一往一来。”《玉箫》之言，斯
可验矣。

《北梦琐言》：唐著作郎顾况字逋翁，好轻侮朝士，贬在
江外，多与僧道交游，时居茅山，暮年有一子，即非熊
前身也。一旦暴亡，况追悼哀切，所不忍言，乃吟曰：“老
人丧爱子，日暮泣成血。老人年七十，不作多时别。”非
熊在冥间，闻之，甚悲忆，遂以情告，冥官皆悯之，遂商
量却令生于况家。五岁能言冥间闻父苦吟却求再
生之事历历然。长成应举，擢进士第，或有朝士问，即
垂泣而言之。王保定《摭言》云：“人传况父子皆有所遇，
不知何适。”由此而言，信有之矣。

唐裴相公休，留心释氏，精于禅律。师圭峰密禅师，得
达磨顿问，密师注《法界观》《禅诠》，皆相国撰序。常被毳
衲，于歌妓院持钵乞食，自言曰：“不为俗情所染，可以
说法为人。”每自发愿，世世为国王弘护佛法。后于阗
国王生一子，手文有“裴休”二字，闻于中朝。有子弟欲
迎之彼国，不允而止。

唐王鄑尚书，自西京乱离，挈家入蜀，沿嘉陵江下至
利州百堂寺前。其弟年七岁，忽云：“我曾有《经》一卷，藏
在此寺石龛内。”因令家人相随。访获之，木梳亦存。寺
僧曰：“此我童子也。”较其所夭之年，与王氏之子所生
之岁，果验也。其前生父母尚存。及长仕蜀，官至令录，
数任即王鄂。

唐崔相国慎猷廉察浙西日，有瓦官寺持《法华经》僧
为门徒。或有术士言相国面上气色有贵子，问其妊
娠之所在，夫人洎妾媵间皆无所见。相国徐思之，乃
召曾侍更衣官妓而示术士曰：“果在此也。”及载诞日，
腋下有文，相次分明，即瓦官僧名也。因命其小字缁
郎。年七岁，尚不食肉。一日，有僧请见，乃掌其额，谓曰：
“既爱官爵，何不食肉？”自此方味荤血。即相国引也。崔
事一说云是终南山僧，两存之。

《独异志》：唐柳子昇妻郑氏，无疾而终，临卒时，告子昇
曰：“不离君之身，后十八年更与君为亲。”已而子昇年
近七十，再娶于崔氏。或多省前生之事，后产一男而
卒。

《灵应录》：湖州高彦司徒，梦见一道士仗剑至卧内，高
问“彼何人”，答曰：“来作司徒之子，要戮数千冤仇。”高惊
觉说之，其妻是月有孕，期生一子，精神俊利，名曰礼。
年十三四，心奸诈后继父之位，毒害生民，动惟伤杀，
醉怒一婢，因而斩之。后频作祟，照镜见其形，礼甚恶
之，谓亲密者曰：“我前后杀人多矣，或衙内宿旧，或军”
中勋列，皆无滞魄。偶剿一婢，仿佛在焉。有善道法者，
求以厌之，亲密者乃言“道士叶孤云，精于《符录》，请试
佩之。”礼如其言，后果绝影响。

右丞钱珣与裴安居，近珣病死，再宿而活，言于妻子
曰：“人召云命已终，然平生无作罪业，便再为男子。”遂
去市人毕瑫家托身入见其家虽门户低小，而物力
甚丰。其毕氏妻有孕，月数足，将有所育。忽一使者持
帖奔至云：“误矣，合在裴家为男。”此非也。又随使者到
裴家，见其妻，使者云：当在斯为子，缘裴氏妻月数未
满，故令其回。“此去四十日，寿当终尔。”及期而卒，裴家
是日果产一男，容色有似右丞。访毕氏之子，皆如所
说。

《会昌解颐录》：刘立者，为长葛尉，其妻杨氏忽一日泣
谓立曰：“我以某日当死，且以小女美美为托，曰：‘他日
美美成长，望君留之三二年’。”其夕，杨氏卒。及罢官，寓
居长葛已十年矣。有县令某者，邀立往郭外看花，令
立先去，舍赵长官庄，行二三里，见一杏园中有妇女
十数人，立驻马观之，有一女年可十五六，亦近败垣
中。窥立至赵长官宅。入门，主人移时方出，曰：“适女子
与亲族看花，忽中暴疾，所以不果奉迎。”坐未定，有一
青衣与赵耳语。赵起入内，闻赵公嗟叹之声，乃问立
曰：“君某年为长葛尉，婚杨氏乎？”曰：“然。”“有女名《美美》，仆
名秋笋乎？”曰：“然。”赵又叹息惊异。旋有人唤秋笋入宅
中，见一女涕泣谓曰：“美美安否？”对曰：“无恙也。”仆亦讶
之。徐问赵曰：“某未省与君相识，何故知其行止也？”赵
乃以实告，曰：“女适看花，忽若暴卒。既苏，自言前身乃公之妻也。适窥见公，不觉闷绝，立歔欷久之。”须臾，县
令亦至，众客俱集，赵白其事，众咸异之。立曰：“某今年
尚未高，亦有名宦，愿与小娘子寻隔生之好。”众共成
之，于是成婚，而美美长于母三岁矣。

《闻奇录》：夏宗万知前生事，年五岁，门首见一僧牵其
衣，呼是奴子和尚，涕泣不已，众罔知情。僧将去坚觅，
相随往寺，似熟其路。入房良久云：“奴子读底经，安某
处何在？”又云：“念珠杂戏具子在某处”，果然取得。僧方
悟云：是贫道前手下童子，年七岁而卒，今涉五载矣。
其经是《观音经》，试之尚仿佛记尔。

《广异记》：曲沃县尉孙缅家，奴年六岁，未尝解语，后缅
母临阶坐，奴忽瞪视，母怪问之，奴便笑云：“娘子总角
之时，曾著黄裙白裶襦，养一野狸，今犹忆否？”母亦省
之，奴云：“尔时野狸，即奴身是也。”得走后伏瓦沟中，闻
娘子哭泣声，至暮乃下入东园，园有古冢，狸于此中
藏活，积二年后为猎人击殪，因随例见阎罗王，王曰：
“汝更无罪，当得人身。”遂生海州，为乞人作子。一生之
中，常苦饥寒，年至二十而死。又见王，王云：“与汝作贵
人家奴，奴名虽不佳，然殊无忧惧，遂得至此。今奴已
三生，娘子故在，犹无恙，有福不其异乎？”

《野人闲话》：前进士文澹，甚有德行，人皆推之。不三四
岁，能知前生事。父母先有一子，才五岁，学人诵诗书，
颇亦聪利。无何失足坠井而卒。父母怜念，悲涕不胜，
后乃生澹。澹一旦语父母曰：“儿先有银胡芦子并漆
球香囊等，曾收在杏树孔中，不知在否。”遂与母寻得
之。父母知澹乃前子也，怜惜过于诸儿。志学之年，词
“藻俊逸，后应举，翰林院学士，禹偁坐下及第。”澹之兄
谷也。

《稽神录》：洪州医博士马思道病笃，忽自叹曰：“我平生
不曾为恶，何故乃为女子？今在条子坊，朱氏妇所托
生矣。”其子试寻之，其家妇果娠，乃作襁褓以候之。及
思道卒，而朱氏生实女子也。

“懒真子祥符诏书。”圣祖殿有石刻：“吾祖仆射忠肃公
亮知荆南府日，常苦嗣续寡少，因闻玉泉山顶有道
人草庵，其上号白骨观。道人年八十矣，宴坐庵中，常
想自身表里洞达，惟见白骨，以观它人，亦复如是，如
此五十年矣。”忠肃因使人问讯亦不答，赠遗亦不受，
频频如此，亦略受。公继而入山访之，道人亦喜，因请
出山，暂至府第，延之正寝，安下经月乃归。一日，忠肃
梦道人策杖径入正寝，方惊愕间，梦觉且叹，讶之，急
使人往问讯，曰：“昨夕已迁化矣。”既茶毗，骨有舍利，后
遂生给事中山仲，于周岁已能趺坐，方学语时，但言
见人皆是白骨，后至七岁已往，渐不见忆，其性移矣。
给事学佛有见处，古君子也。仆以此语长芦了老，了
老云：“吾门谓之空门，今作《白骨观》，已自堕落，况有人
诱引之乎？”仆以此言为然。

《谈苑》：“锺著作生二女，长嫁宋氏，生庠、祁。其季嫁常州
薛秀才，生一女为尼与僧居和大师私焉，亦生一女，
嫁潘秀才。潘有子名与稽，今为朝奉大夫。”与稽之视
居和，乃外祖父也。居和乃以牛黄丸疗风疾者也。饮
酒食肉，不守僧戒，然用心吉良，每乡里疾疫，以药历
诣诸家，救其所苦，或以钱赒之，不受。薛尼于宋氏以
姊妹亲，常至京师。是时，庠为翰林学士。尼还常州，和
病，问尼曰：“京师谁为名族善人者？”尼曰：“吾所出入多
矣，无如宋内翰家也。”和曰：“我死则往托生焉。”尼诮曰：
“狂僧，宋家郡君已娠矣，安得托生？”和曰：“吾必往也。”既
而和死，人画一草虫于其臂。是日，宋家郡君腹痛将
娩，祁之妻往视产，见一紫衣僧入室，亟走避之。既而
闻儿啼曰：“急令僧去，吾将视吾姒。”人曰：“未尝有僧也。”
乃知所生子乃和也。既长，形相酷似。和亦好饮酒食
肉，隐然有草虫在其臂。名均国，为绛州太守卒。
《野客丛谈》：临汀刊《孙公谈圃》三卷，近时高沙用临汀
本复刊于郡斋。余得山阳吴氏家藏建炎初录本校
之，多三叚，其后二叚，乃公之甥朱稕所记，并著于此。
其一曰仁庙女兖国大长公主，降李璋，璋先卒。一日，
公主晨起语左右曰：“夜来梦杨太妃特来与我做女。”
顾左右笑之。明日凌晨，阍者报门外有人遗下一新
生女子在门台上，公主使人收养之，如己女也。稍长
适向经，遂生今太后。经卒时，太后临吊，其从者皆辇
官，称官家“供事人。”元祐初，李绶为副都承旨，善言《都
城故事》，其说如此。

《贵耳集》：荆公在锺山读书，有一长老曰：“先辈必做宰
相，但不可念旧恶，改坏祖宗格法。”荆公云：“一第未就，
奚暇问作宰相，并坏祖宗格法？”僧戏言也。老僧云：“曾
坐禅入定，见秦王入寺来，知先辈秦王后身也。”
《冷斋夜话》：张文定公方平为滁州日，游琅琊，周行廊
庑，神观清静。至藏院，俛仰久之。忽呼左右，梯梁间得
经一函，开视之，则《楞伽经》四卷，馀其半未写。公因点
笔续之，笔迹不异。味经首四句曰：“世间相生灭，犹如
虚空花。智不得有无，而兴大悲心。”遂大悟流涕见前
世事。盖公生前尝主藏于此，病革，自以写经未终，愿再来成之故也。

《泊宅编》枢密蔡公卞只一子，名仍，今为显谟阁待制。
初，公出帅五羊，道由无锡县，挈家游惠山。时邑人杨
生与数僧闲步佛殿，闻公来，戏谓诸僧曰：“蔡侍郎无
子，吾与之为子矣。”公至广之明年，生仍不久移知会
稽，遂还朝，仍已三岁。途次无锡，悟前生之为杨生，因
召杨生二子曰陟，曰昇者，问其父死之日，乃仍生之
时。然二日后复问，仍以夙昔事，辄懵然不能言矣。蔡
杨至今往来如姻眷，奏陟将仕郎。

《春渚纪闻》：陆农师左丞之父少师公规，生七岁不能
言，一日忽书壁间云：“昔年曾住海三山，日月宫中数
往还。无事引他天女笑，谪来为吏向人间。”自此能言
语。后登进士第，官至卿监，寿八十而终。

张无尽丞相为河东大漕日，于上党访得李长者古
坟，为加修治，且发土以验之。掘地数尺，得一大盘石，
石面平莹，无它铭款，独鑴“天觉”二字。故人传无尽为
长者后身。

世传山谷道人前身为女子，所说不一。近见陈安国
《省干》云：山谷自有刻石，记此事于涪陵江石间。石至
春夏为江水所浸，故世未有模传者。刻石，其略言：山
谷与东坡先生同见清老者清语坡前身为五祖戒
和尚，而谓山谷云：学士前身一女子，我不能详语，后
日学士至涪陵，当自有告者。山谷意谓涪陵非迁谪
不至，闻之亦似愦愦。既坐党人，再迁涪陵。未几梦一
女子语之云：“某生诵《法华经》，而志愿复身为男子，得
大智慧，为一时名人。今学士某前身也。学士近年来
所患腋气者，缘某所葬棺朽为蚁穴，居于两腋之下，
故有此苦。今此居后山有某墓，学士能启之，除去蚁
聚，则腋气可除也。”既觉，果访得之，已无主矣。因如其
言，且为再易棺。修掩既毕，而腋气不药而除。

薳，一日谒冰华丈于其所居烟雨堂，语次偶诵人《祭
先生文》，至“降邹阳于十三世，天岂偶然；继孟轲于五
百年，吾无间也”之句，冰华笑曰：“此老夫所为者。”因请
降邹阳事。冰华云：“元祐初，刘贡父梦至一官府，案间
文轴甚多，偶取一轴展视云：在宋为苏某，逆数而上
十三世，云在西汉为邹阳。盖如黄帝时为火师，周朝”
为柱下史。只一老聃也。

钱塘西湖寿星寺老僧则廉言：东坡先生作郡倅日，
始与参寥子同登方丈，即顾谓参寥曰：“某生平未尝
至此，而眼界所视，皆若素所经历者。自此上至忏堂，
当有九十二级。”遣人数之，果如其言，即谓参寥子曰：
“某前身山中僧也。今日寺僧皆吾法属耳。”后每至寺，
即解衣盘礡，久而始去。则廉时为僧雏侍仄，每暑月
袒露竹阴间，细视公背有黑子若星斗状，世人不得
见也。即北山君谓颜鲁公曰：“志《金骨记》名仙籍是也，
可谈蔡元度子。”仍悟前身是润州丹阳王家儿，访之
果然，妻子尚在，见之相语如昔。时。至八九岁，渐熟世
境，旋忘前事。雍丘李三礼生女小师，数岁则曰：“我是
黄州黄陂典史雷泽男亨甫。”年十七岁，病足疮死。雍
丘牛商多在黄陂，寻问，如合符契。他日雷泽往视小
师，一见便呼为“父。”政和八年，小师来黄陂，抱其旧父
号泣，又与邑人说其平昔，皆验。

润州一监征与务。胥盗官钱，皆藏之胥家，约曰：“官满
分以装我。”胥伪诺之。既代去，不与一钱，监征不敢索。
悒悒渡扬子江，竟死于维扬。胥得全贿，遂富。告归，治
田宅。是年妻孕如见，监征褰帷而入，即诞子，甚慧。长
喜读书，使之就学。二十岁登第。胥大喜，尽鬻其产，挈
家至京师，为桂玉费。其子调官南下，已匮乏，至中途
子病，罄所馀召医不能治，及维扬而死，胥无所归。旅
寓贫索无聊，亦死。

《钱氏私志》贤穆乳母永嘉董夫人，一日入禁中，慈圣
问云：“主主以未得子为念，为甚不去玉仙圣母处求
嗣？”董奏曰：“都尉不信事，须是官家娘娘处分。”后数日，
光玉入禁中，上笑云：“董婆来娘娘处说都尉来。”光玉
皇恐谢罪。钦圣云：“别没事，只是娘娘要教主主去玉
仙求嗣。”董奏云：“都尉不信。”光玉奏云：“既得圣旨，安敢”
不信。遂翌日与贤穆同诣玉仙，止留知观老道士一
人，祝香祈祷。道士见贵主车服之盛，歆艳富贵，云：“愿
得贫道与大主做儿子。”归而有娠。明年四月十五日，
光玉欲赴朝，贤穆云：“我昨夜梦见玉仙观知观来与
我做孩儿。”亟遣人诣庙祈祷，且问道士动静。知观自
去年大主上庙后，便不安，不下床多日矣。知观在房
内，闻人声问云：“甚处？”人来报云：“钱大主临蓐，赍香烛
祈祷。”知观笑云：“来催我也。”是日告殂大父宝阁善推
步。午时遣人来报，光玉云：“符数七十有九，若今日酉
时生，是个有福节度使。伯兄。”果酉时生。平生淡薄，享
寿七十有九。

《异闻总录》：宋钦宗至源昌州，宿城外寺中，殿中佛像
皆无，惟石刻二胡妇在焉。鬼火纵横，散而忽合。忽有
人携酒物出现曰：“此寺有神明最灵。”隔夕报梦曰：“明

三间，入其门，闻人喏声若三十馀人，众皆惊讶。视神，
亦石刻一妇若将军状，手执铁剑，侍者皆妇人。及帝
出门，又闻唱喏声，如前询问，则曰“契丹天皇侍女神
寺。”帝方悟其前身元是天罗王也。

《鸡肋编》：“宋明发晋叔，绍兴辛亥十月末，在苍梧失子。
其子未病时，书窗壁皆作‘十月十日’”字。既卒，梦于其
母，且复为子。壬子十月十日于五羊复得子。

《谈苑》：知虔州朝议李大夫自云凡二十五子，今所有
一子也。其母以屡失子，于病风作时，啮臂志之。比再
生子，齿痕隐然在其臂。乃知轮回再生之说，为不诬
尔。

《贵耳集》：鹤山先生母夫人方坐蓐时，其先公昼寝，梦
有人朝服入其卧内，因问为谁，答曰：“陈了翁。”觉而鹤
山生，所以用其号而命名。陈莹中前三名登第，后两
甲子鹤山中第亦第三名。其出处风节相似处极多。
在东南时，有了翁家，子孙必异遇之。

逊道者，明水开山第一代通慧，入定片时，便知未来
已往。有一士人，志诚恳请，问自己功名，逊答云：“待老
僧及第时，公也及第。”其人以为戏己，大不乐而去。后
二十年唱第，殿廷期集，所拜黄甲，推最少者，拜年高
者。问者适当年高选，众推一少年者，即逊道者，名李
弥逊，状貌与前身无异。其人大惊，急往西江。明水问，
逊，道已迁化年月，即弥逊所生之年月。二十七年中
书舍人，二十八岁，见圜悟云：“逊师兄错了也。”公不觉
潸然泪下。二十八岁便致其事，年六十馀，坐脱而逝。
玨、琪皆孙也。

《西溪丛语》：故相王甫为馆职时，夜梦至一山间，古松
流水，沓然幽深，境色甚异，四无人迹。忽遇一道人引
至一处，过松下有废丹灶，又入，有茅屋数间。道人开
之，云：公之所居也。尘埃蓬勃，似久无人居者。壁间见
题字云：“白发高僧酷爱闲，一缾一钵老山间。只因窥
井生一念，从此松根丹灶闲。”恍然悟其前世所居已
失，道人遂回。天大雷雨，龙起云中，意甚恐惧，遂寤其
婢，亦魇于室中，呼之觉，问之，云“适为雷雨所惊。”颇异
之。来日馆中曝书，偶观架上小说，内载妇人窥井生
男事，云孙仲益有《王太傅生日诗》云：“了了三生梦，松
根冷锻炉。”用此事也。窥井事见《博物志》。

《闻见后录》：殿中丞丘舜元，闽人也。舟溯汴，遇生日舣
津亭，家人酌酒为寿。忽昏睡，梦登岸，过林薄，至一村
舍，主人具饮食。既觉，行岸上，皆如梦中所见。至村舍，
有老翁方撤席如宾，退者问之，曰：“吾先以是日亡一
子，祭之耳。”舜元默然，知前身为老翁子也，厚遗之以
去。

《贵耳集》：王万年副都统因贻书岷峨山拗牛和尚，不
答书，但与来人说，传语太尉早归。人至，问和尚有书
无书，坚不肯说。万年云：“我已知了，尔且说。”久而方云：
和尚请太尉早归，三日后盥漱间即逝。人问拗牛云：
“王太尉是第六洞万年鬼王，所以姓王名万年。”
陈习庵名埙省元，父母求子于佛照光禅师，就上写
一偈，末后二句云：“诸佛菩提齐著力，只生生个大男
儿。”此十月三十日书。至十二月三十日，习庵生，父母
乞名于佛，照光曰：“觉老。”余亲见二状，习庵无髭，有则
去之。凡有除目，即先梦见住院前身即一尊宿也。
《癸辛杂识》有两世王者，真定人，前身为吃李八方。八
九岁时，一媪至门，呼为己媳妇，媪六十馀矣。怪怒问
儿，言：“我不识汝。”曰：“我李八也。”斥呼媪小名无差。同至
所居，指磨盘下，得银钏与之。至十四五后，始不复记
前事。其人常在燕京。又，真定有匙王，曾病，入冥，有逮
者呼之曰：“王陵匙。”曰：“非也。”逮曰：“汝前生实王陵也。”匙
不省，遂以器盛王，撼之，令省前身。匙被撼，方省，曰：“我
果陵也。”引至一大城之中，有一囚，闭其中，身与城等。
王讶逮者曰：“此白起也，罪大身亦大。”俾证坑赵卒事。
匙曰：“吾初建言，分赵屯耳，坑出公意。”起无言，以头触
城，哭曰：“此证又须千万年。”匙乃生言其事。

语怪宣府都指挥胡缙有妾，死后八十里外民家产
一女，生便言：“我胡指挥二室也，可唤吾家人来。”其家
来告，胡不信，令二仆往。女见仆，遽呼名，言：“汝辈来，何
用请主翁来？”仆返命，胡犹不信，更命二仆事妾者往。
婢至，女又呼之，言前生事，令必请主翁来。婢归言之，
胡乃自往。女见胡，喜言：“官人，汝来甚好。”因道前身事。
胡即抱女于怀，女附耳切切密言旧事。胡不觉泪下，
顿足悲伤，与叙委曲。女又言家有某物瘗某地。胡遂
取女归。女益呼诸子诸妇家人一一慰谕。从而发地，
悉得其货，因呼之为前世娘。女言幽冥间事，与世所
传无异。又言：“死须饮迷魂汤，我方饮时，为一犬过，踣
而失汤，遂不饮而过，是以记忆了了。”既长，胡将以嫁
人，女不肯，言：“当从佛法，终身不嫁。”胡不能强。既至十
六七，胡以事死。既而子死，家人皆死，惟一二妇女在，
不能活，乃强嫁之，今安然，才二十馀岁耳。

《见闻录》：胡濙字源洁，别号洁庵，其先淮安宿迁人。公生而发白，弥月方黑。母梦一僧持花以遗之，觉而生
公。居数月，有僧至家索观，公见僧即笑，僧曰：“此吾师
天池高僧后身也。命我求见。”以笑为验。果然。闻者咸
惊异之。天顺七年，年八十有九。终之夕，常州守卓天
赐梦公来辞，已而闻终，大以为异。

南京徐魏公鹏举之生也，母夫人先梦一将军至其
第，自言是“岳飞受了三世苦，今日到你家一受用。”因
名之曰鹏举，盖武穆字也。役夫舁之者咸称吾家岳
爷云。

《代醉篇》：王阳明尝游僧寺，见一室锁封甚密，欲开视
之，寺僧不可，云：“中有入定僧，闭门五十年矣。”阳明固
开视之，见龛中坐一僧，俨然如生，其象貌酷肖阳明。
先生曰：“此岂吾之前身乎？”既而见壁间一诗云：“‘五十
年前王守仁，开门原是闭门人。精灵剥后还归复，始
信禅门不坏身’。先生曰：‘此固吾之前身也’。”怅然久之，
建塔以瘗而去。

贤奕，党氏女，韩城县芝川人。先是有王兰者，舍于芝
川蔺如宾家，如宾杀之，匿其钱数百万。其年生一男，
美而慧，名玉童。比长，轻裘肥马，恣其出入。玉童忽暴
卒，父母哀之，虽丧毕，每忌日，饭僧施财。自是稍稍致
贫如旧。有僧求食于党氏，一女子应门曰：“母兄皆出，
不得具馔。此去数里，有蔺氏者亡子忌日，方当饭僧，
盍往焉？其亡子即我之前身耳。”僧大异之，问其所以，
不对而入。僧于是造蔺氏谓曰：“主人念亡子若此，要
见其今身乎？”如宾大惊，乃问之，僧具以告。如宾遽适
党氏，女不肯出。父母曰：“必不见则何辞？”女曰：“第告之
云，其子身存及没，后事所耗王兰之财，尽未闻此，必
不求矣。”父母以告，如宾无言而退。既出，父母问其故，
女曰：“儿前身王兰也，为如宾所杀死诉上帝，愿为子
以耗之。故耗之且尽而死。”

《贵耳集》：本朝四帝，亦有吉符，真宗即来和天尊。出杨
砺之梦，载诸国史。祥符崇尚道教，建立宫观，专尚祥
瑞。王钦若献芝草八千一百三十九本，丁谓献芝草
三万七千馀本，独孙奭不然其事。真宗久无嗣，用方
士拜章，至所有赤脚大仙，辞之久，玉帝云：“当遣几个
好人去相辅赞。”仁宗在禁中，未尝尚鞋，唯坐殿方尚
鞋袜，下殿即去之。徽宗即江南李主。神宗幸秘书省，
阅《江南李主图》，见其人物俨雅，再三叹讶。继时徽宗
生，所以文彩风流过李主百倍。及北狩女真用江南
李主，见艺祖时典故。高宗韦后生，徽宗梦钱王再三
乞还两浙。梦觉，与郑后言：“朕夜来被钱王取两浙甚
急。”郑后奏云：“昨夜韦后诞高宗，及建”炎渡江，今都钱
塘，百有馀年，岂非“应乞两浙之梦乎？”

《乐善录》：“晁太傅迥，前生是静居天主；王待制素，前生
是玉京黄阙西门侍郎；杨文公亿，前生是武夷君；陈
康肃公尧咨，前生是南庵庵主；张文定公方平，前生
是山藏院知藏；王丞相曾，前生是青草堂和尚。”又如
王文正公旦，自记前生身曾为僧，与房琯太尉事颇
相似。寇莱公准，自言初生时两耳垂，各有肉环，七岁
方合。苏文忠轼亦自言。母夫人初孕时。梦一僧来投
宿。尚记其颀然而眇一目。盖陕右戒禅师也。

《避暑录话》：旧说崔慎由为瓦棺寺僧后身。崔慎由父
为浙西观察使时所生，故七岁犹未食肉。忽有僧见
之，掴其口曰：“既要他官爵，何不食肉？”自是乃食荤。凡
世间富贵人，多自修行失念中来，或世缘未绝，有必
偿之，不可逃者。房次律为永禅师后身，前固有言之
者矣。第崔所为，略无修行之证，何但官爵一念失差
也。往在丹徒，常记与叶致远会甘露寺，坐间有举此
事者，致远时有所怀，忽忿然作色曰：“吾谓僧亦未是
明眼人，不食肉安足道，何以不待其末年，执之十字
路，口痛与百掴，方为快意？”闻者绝倒。

《清波杂志》：“房次律为永禅师、白乐天海中山，本朝陈
文惠、南庵欧阳公、神清洞韩魏公、紫府真人、富韩公、
昆仑真人、苏东坡、戒和尚、王平甫灵芝宫，近时传尤
众。第欲印证今古名辈，皆自仙佛中去来。然其说类
得于梦寐渺茫中，恐止可为篇什妆点之助。”

《春渚纪闻》：“边镐为谢灵运后身，故小字康乐。范纯夫
为邓仲华后身，故名祖禹。张平子后身为蔡伯喈；邹
阳后身，为东坡居士”，即其习气，似皆不诬也。

《扪虱新话》：旧说房琯前身为永禅师，娄师德前身为
远法师，岂世所谓聪明英伟之才者，必自般若中来？
近世张文定公为滁州，因游琅琊山寺，周行廊庑，至
藏院，俯仰久之，忽命左右梯梁间得经一函，开示即
《楞严经》也。味经首四句偈，遂大悟流涕，知前生事。东坡前身亦具戒和尚。坡尝言，在杭州时，尝游寿星寺，
入门便悟曾到，能言其院后堂殿石处，故《诗》中有“前
生已到”之语。此皆异事。盖由二公平生学道，性地纯
一，神观清净，于一念顷遂见前生。予因论此，偶有所
感，诵白公“手把杨枝临水坐，闲知往事似前身”之句，
以太息云。

《萤雪丛说》，余因以类彰。羊祜自省前身为李氏之子，
边镐为谢灵运后身。韦皋既生，一日有一胡僧造其
家曰：“‘儿若有喜色’。韦氏问之，僧曰：‘此子乃诸葛武侯
后身’。”因以武侯字之。见《宣室志》。及观王十朋绝句：“石
桥未到神先到，日里还同梦里时。”僧教我名刘道者，
前身曾写石桥碑。石桥乃天台五百尊罗汉洞口也。
今世所以聪明，所以福德，所以不昧，本来面目，皆前
世有以胎之。不是大修行僧道，便是大有德官员，功
成行满，道洽政治，故有如是灭，亦复有如是生。彼有
灵物托生，星辰降诞，神道出世，为我等相者，应见自
性如来，岂他人之所能知哉？

《偃曝谈馀》：青元真人注《度人经》云：“三界之上，四种民
天，多是历代圣君贤相居之。如浩劫交周，鸿濛开辟，
此诸天人降生人间。”《元祐奸党碑》诸名贤多是星宿。
晦庵亦自是武夷洞天神仙出来。